ET Euroopa Liidu Teataja L 128/14

KOMISJONI RAKENDUSMÄÄRUS (EL) 2017/856,

18. mai 2017,

millega muudetakse rakendusmäärust (EL) nr 540/2011 seoses toimeaine fluroksüpüüri heakskiitmise tingimustega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõikes 3 teisena esitatud valikut ja artikli 78 lõiget 2,

ning arvestades järgmist:

(1) Komisjoni rakendusmäärusega (EL) nr 736/2011 (2) kiideti kooskõlas määrusega (EÜ) nr 1107/2009 heaks toimeaine fluroksüpüür tingimusel, et asjaomased liikmesriigid tagavad, et taotleja, kelle taotlusel fluroksüpüür heaks kiideti, esitab kinnitava lisateabe kuue aspekti kohta, millest üks on seotud tehnilises spetsifikatsioonis esitatud lisandite asjakohasusega.

(2) 2012. aasta 25. juunil ja 2013. aasta 5. septembril esitas taotleja selle nõude täitmiseks referentliikmesriigile Iirimaale lisateabe selle esitamiseks ettenähtud ajavahemiku jooksul.

(3) Iirimaa hindas taotleja esitatud lisateavet. 22. detsembril 2014 esitas Iirimaa oma hinnangu esialgse hindamisaruande lisandina teistele liikmesriikidele, komisjonile ja Euroopa Toiduohutusametile (edaspidi „toiduohutusamet“) ning palus neil hinnangut kommenteerida.

(4) Toiduohutusamet avaldas fluroksüpüüri käsitleva konsultatsiooni tulemusi kokku võtva tehnilise aruande (3)22. juulil 2015.

(5) Liikmesriigid ja komisjon vaatasid esialgse hindamisaruande, selle lisandi ning tehnilise aruande läbi alalises taime-, looma-, toidu- ja söödakomitees ning 23. märtsil 2017 vormistati komisjoni lõplik läbivaatamisaruanne fluroksüpüüri kohta.

(6) Komisjon palus taotlejal esitada fluroksüpüüri käsitleva läbivaatamisaruande kohta oma märkused.

(7) N-metüül-2-pürrolidoon (NMP) on Euroopa Parlamendi ja nõukogu määruse (EÜ) nr 1272/2008 (4) alusel klassifitseeritud 1B kategooria reproduktiivtoksiliseks aineks ja selle sisalduse üldine piirnorm on 0,3 %. Kui NMP sisaldus tehnilises materjalis jääb alla 3 g/kg, ei kujuta see aine endast tõenäoliselt ohtu tarbijatele. Seega on komisjon jõudnud järeldusele, et esitatud lisateabest nähtub, et toksikoloogiliselt olulise lisandi NMP piirnormiks tehnilises materjalis tuleks kehtestada väärtus alla 3 g/kg (< 0,3 %).

(8) Seepärast on tarbijate kõrgetasemelise kaitse tagamiseks asjakohane kehtestada piirnorm selle lisandi sisaldusele kaubanduslikul eesmärgil toodetud toimeaines.

(9) Seepärast tuleks komisjoni rakendusmääruse (EL) nr 540/2011 (5) lisa vastavalt muuta.

(10) Liikmesriikidele tuleks anda piisavalt aega fluroksüpüüri sisaldavate taimekaitsevahendite lubade muutmiseks või tühistamiseks.

(11) Kui liikmesriigid annavad fluroksüpüüri sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peab kõnealune ajavahemik lõppema hiljemalt 8. septembril 2018.

(12) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Rakendusmääruse (EL) nr 540/2011 muutmine

Rakendusmääruse (EL) nr 540/2011 lisa muudetakse vastavalt käesoleva määruse lisale.

Artikkel 2

Üleminekumeetmed

Kooskõlas määrusega (EÜ) nr 1107/2009 muudavad liikmesriigid vajaduse korral toimeainena fluroksüpüüri sisaldavate taimekaitsevahendite kehtivaid lube või tühistavad need hiljemalt 8. septembriks 2017.

Artikkel 3

Ajapikendus

Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, on võimalikult lühike ja lõppeb hiljemalt 8. septembril 2018.

Artikkel 4

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 18. mai 2017 Komisjoni nimel president Jean-Claude JUNCKER

(1) ELT L 309, 24.11.2009, lk 1.

(2) Komisjoni 26. juuli 2011. aasta rakendusmäärus (EL) nr 736/2011, millega kiidetakse heaks toimeaine fluroksüpüür, vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (ELT L 195, 27.7.2011, lk 37).

(3) Euroopa Toiduohutusamet, 2015. „Technical report on the outcome of the consultation with Member States, the applicant and EFSA on the pesticide risk assessment for fluroxypyr in light of confirmatory data“ („Fluroksüpüüri pestitsiidina kasutamise riskihindamist käsitleva liikmesriikide, taotleja ja Euroopa Toiduohutusametiga peetud konsultatsiooni tulemuste tehniline aruanne, milles on arvesse võetud kinnitavaid andmeid“). Euroopa Toiduohutusameti toetav väljaanne 2015:EN-857, 43 lk

(4) Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).

(5) Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).